»Mʉ chi uva bakuru biawãrabʉ.
Mʉ Chacha mau nubariibʉ.
Chi mʉ bakuru jua chaud̶akau ichiba joma tarikuai,
maamina chi bakuru jua chaubadau kauwa tarikuabarii aude chaud̶amera.
Mʉ bed̶ea ijãabadaud̶eeba machi chi bakuru jua kauwa tarikuad̶a kĩra nuree.
Mʉ baara nureásturu mʉ machi baara nii kĩra.
Bakuru jua chi karr jidauwẽa b̶uubʉrã ara istu poyaa chaukau.
Ara mau kĩra machi mʉ baara nureewãebʉrã Dachi Akõreba kʉ̃ria b̶uu poyaa waud̶aabai.
»Mʉ uva bakurubʉ.
Machi mʉ bakuru juabʉ.
Chi mʉ baara nuree Dachi Akõreba kʉ̃ria b̶uu ãrea waud̶ai,
mʉ machi baara niid̶eeba.
Machiba mʉʉswãe Dachi Akõre baita poyaa waud̶aabai.
Chi mʉ baara b̶uuwãe mʉ Chachaba ãyaa jirakuai bakuru jua chaukau kĩra.
Mau bakuru jua poaruud̶e dachiba araa ped̶aped̶a baabadau.
»Machi mʉ baara nureebʉrã,
mʉ bed̶ea ijãa paneeduubʉrã,
id̶ísturu joma machiba kʉ̃riaduu.
Mau mʉʉba deai.
Machi Dachi Akõreba kʉ̃ria b̶uu ãrea wauduubʉrã unubid̶ai biawãra mʉ baara nibabadau.
Maka unubid̶ai mʉ Chacha chi mechiu nii.
Mʉʉba machi kʉ̃ria b̶uu mʉ Chachaba mʉ kʉ̃ria b̶uu kĩra.
Mʉʉmaa ida kʉ̃riabi nureásturu.
Mʉʉba waubi b̶uu bed̶ea ijãaduubʉrã,
chi mʉʉba kʉ̃ria ua b̶uuba nuread̶ai.
Ara mau kĩra mʉ Chachaba waubi b̶uu bed̶ea ijãabariid̶eeba chi ichiba kʉ̃ria ua b̶uuba nuread̶ai.
»Joma mau mʉʉba jara b̶uu,
machi mʉ baara ãrea kĩrajʉʉ nuread̶amera.
Mʉʉba waubi b̶uu bed̶ea naubʉ:
machi chiya ãrea kʉ̃riásturu mʉʉba machi ãrea kʉ̃ria b̶uu kĩra.
Ẽbẽra ichi kõpaero karibai baita biuruubʉrã,
ab̶au bid̶a mau audeara poyaa kʉ̃ria b̶uabai.
Mʉʉba waubi b̶uu bed̶ea machiba ijãaduubʉrã machi mʉ kõpaerorãbʉ.
Mʉʉba machi makaa mʉ baita bari trajabadaurã awẽe.
Chi chibari baita bari trajabariiba ichi chibariba waui kʉ̃risia b̶uu adua b̶uu.
Mʉʉba machi mʉ kõpaerorã ai.
Mʉʉba machimaa kuitaabiasii joma mʉ Chachad̶ebena ũrid̶a.
Machiba mʉ jʉrʉ adaud̶aabasii.
Mʉaburu machi jʉrʉ adausii.
Bakuru jõ b̶eraakau chaubarii kĩra,
mʉʉba machi b̶usii wãd̶aped̶a biꞌia waud̶amera.
Mʉʉba machi jʉrʉ adausiid̶eeba machiba mʉ Chachamaa mʉ trʉ̃d̶eeba id̶iiduu ichiba deai.
Waya mʉʉba machimaa jaraaruu:
Chiya kʉ̃riásturu.